## Vaje odziva na kibernetske napade v jedrskih objektih KiVA

**Na področju kibernetske varnosti v jedrskih objektih je posebej pomembna serija vaj KiVA, ki jih pripravlja in organizira Uprava za jedrsko varnost.**

Prvo vajo KiVA je Uprava za jedrsko varnost organizirala leta 2019 z namenom povečati zavedanje o kibernetski varnosti, preveriti obstoječe postopke za odziv udeležencev, učinkovitost medsebojne komunikacije, poročanja, nudenja pomoči in sodelovanja v primeru kibernetskega napada na jedrski sektor. Prve vaje so se udeležili predstavniki ključnih deležnikov iz jedrskega sektorja v Sloveniji, vaja pa je trajala en dan.

Na podlagi analize prve vaje se je koncept vaje nadalje razvijal. Druga vaja KiVA2022 je potekala v maju 2022 in je bila v primerjavi s prvo vajo precej kompleksnejša, z več udeleženci in opazovalci tudi iz tujine. Koncept vaje sledi nenehno spreminjajočim se trendom kibernetske varnosti po svetu in predstavlja model, ki ga bodo nadgrajevale naslednje vaje KiVA tako v Sloveniji kot tudi v tujini.

Pri pripravi in izvedbi vaje KiVA2022 sta z Upravo za jedrsko varnost sodelovali Mednarodna agencija za atomsko energijo in Avstrijski inštitut za tehnologijo. Na vaji je sodelovalo preko 70 udeležencev iz vrst upravljavcev jedrskih objektov (Nuklearna elektrarna Krško, Centralno skladišče radioaktivnih odpadov - Agencija za radioaktivne odpadke, Raziskovalni reaktor TRIGA - Institut Jožef Stefan), tehničnih podpornih organizacij (SI-CERS, SIGOV-CERT in Ministrstvo za obrambo), upravnih organov (Urad za informacijsko varnost, Ministrstvo za notranje zadeve in Uprava za jedrsko varnost) in dobaviteljev računalniške opreme (Iskra d. o. o. in Agitavit Solutions d. o. o.). Na vaji je bilo tudi več domačih in tujih opazovalcev iz Argentine, Avstrije, Romunije, Švice, Združenih arabskih emiratov, Združenih držav Amerike ter WINS-a.

Scenarij vaje se je odvijal v namišljenem jedrskem objektu. Scenarij je poleg odziva na kibernetski napad vključeval tudi vidike jedrskega varovanja in jedrske varnosti. Na vaji so udeleženci uporabljali posebej za vajo izdelane modele informacijske in procesne opreme, kakršno uporabljajo jedrski objekti ter programsko in strojno opremo, kakršno uporabljajo kibernetski napadalci.

Namen vaje je bil poleg širjenja ozaveščenosti o kibernetski varnosti preverjanje postopkov odziva udeleženih organizacij, nabiranje znanj in izkušenj na resnični opremi informacijsko-komunikacijske tehnologije, preverjanje komunikacij med deležniki.

Pregledovalni misiji Mednarodne agencije za atomsko energijo (IRRS in EPREV Follow-up) sta serijo vaj KiVA prepoznali kot primer dobre prakse in kot tako tudi zgled drugim državam članicam Mednarodne agencije za atomsko energijo.